**DôVODOVÁ SPRÁVA**

**Osobitná časť**

**K čl. I**

K bodu 1

Pre zabezpečenie efektívnych a spravodlivých podmienok prechodu na digitálne rozhlasové vysielanie a koordináciu činnosti orgánov vykonávajúcich štátnu správu v oblasti digitálneho vysielania sa pri tvorbe materiálov ovplyvňujúcich sektor rozhlasového vysielania navrhuje využiť odborné zázemie a skúsenosti medzirezortnej pracovnej skupiny pre digitálne vysielanie v Slovenskej republike.

K bodu 2

Z dôvodu, že Stratégia zavádzania pozemského digitálneho rozhlasového vysielania v Slovenskej republike predpokladá ako jednu zo základných podmienok a možností zavádzania digitálneho rozhlasového vysielania možnosť viacerých programových služieb rozhlasových vysielateľov, navrhuje sa vypustiť obmedzenie počtu licencií na vysielanie rozhlasových programových služieb, ktoré možno udeliť podľa zákona č. 220/2007 Z. z. o digitálnom vysielaní programových služieb a poskytovaní iných obsahových služieb prostredníctvom digitálneho prenosu a o zmene a doplnení niektorých zákonov (zákon o digitálnom vysielaní) v znení neskorších predpisov.

K bodu 3

V zmysle predloženého návrhu zákona podrobnosti o podmienkach prechodu na digitálne rozhlasové vysielanie ustanoví všeobecne záväzný právny predpis, ktorý vydá Úrad pre reguláciu elektronických komunikácií a poštových služieb (ďalej len „úrad“). Vzhľadom na skutočnosť, že aktuálne nie je možné uviesť všetky podmienky, ktoré má obsahovať všeobecne záväzný právny predpis, ktorý by mal vydať úrad, tak ako tomu bolo pri prechode na digitálne televízne vysielanie, navrhuje sa, aby všeobecne záväzný predpis ustanovoval plán prechodu na digitálne rozhlasové vysielanie a frekvenčné vyhradenia.

**K čl. II**

Navrhuje sa zjednotiť podmienky udeľovania licencií na vysielanie programovej služby, podľa zákona č. 308/2000 Z. z. o vysielaní a retransmisii a o zmene zákona č. 195/2000 Z. z. o telekomunikáciách v znení neskorších predpisov s podmienkami udeľovania licencií podľa zákona č. 220/2007 Z. z. o digitálnom vysielaní programových služieb a poskytovaní iných obsahových služieb prostredníctvom digitálneho prenosu a o zmene a doplnení niektorých zákonov (zákon o digitálnom vysielaní) v znení neskorších predpisov.

**K čl. III**

Navrhuje sa účinnosť od 1. januára 2020.